สังคมข่าวหุ้นเกียรติก้อง ว่องไวยากร
*หุ้นไทยรับข่าวดีโค้งสุดท้าย
7 ธ.ค. 2559

*หุ้นไทยรับข่าวดีโค้งสุดท้าย
*กลุ่มพลังงานยังคงดันตลาดวานนี้ ส่วนวันนี้มีข่าวดีที่ต้องติดตาม คงเป็นมาตรการช้อปช่วยชาติ ที่จะเข้า ครม.งานนี้อาจมีเซอร์ไพรส์ หาก ครม.เพิ่มวงเงินลดหย่อนภาษีซื้อสินค้าไป 3 หมื่นบาท และเพิ่มวันช้อปให้ย้อนหลังครบทั้งเดือนธันวาคม  กลุ่มค้าปลีกยังคงคึกคัก ทั้ง ROBINS ของกลุ่มเสี่ยเจริญ  และ CPN ของกลุ่มจิราธิวัฒน์ ส่วนหุ้นเตรียมเข้าSET 50 พาเหรดขึ้น โดยเฉพาะ  THAI  ของเฮียจรัมพร แรงโลด ช่วยพยุงภาวะตลาดหุ้นวานนี้ไว้ได้ แต่มาโดนกรณีของ  PTTEP  กดดัน ทำให้ไปได้ไม่ไกลมากนัก ดัชนียืนเหนือ 1,500 จุดได้  ส่วนผลกระทบจากอิตาลีมีน้อยมาก ต่างชาติวานนี้กลับมาซื้อสุทธิ 1.2 พันล้านบาท  กองทุนก็ซื้อจาก LTF-RMF  ต้องมาลุ้นกันวันนี้ไปต่อหรือเปล่าแนวรับ-แนวต้าน  1,500–1,525 จุด
*ผู้บริหาร ปตท.สำรวจและผลิตปิโตรเลียม ต้องหัวหมุนหลังปรากฏข่าวในสื่ออินโดนีเซียเกี่ยวกับการระงับการดำเนินงานของบริษัท PTTEP ในประเทศอินโดนีเซีย ตอนแรกราคาหุ้นร่วงนำตลาดฯ ฉุดดัชนีไปด้วยในตัว  แต่พอ  พล.อ.อนันตพร กาญจนรัตน์ รัฐมนตรีว่าการกระทรวงพลังงานได้มีการตรวจสอบไปยัง ปตท.สผ.แล้วพบว่าไม่จริงมีเพียงแค่ข่าวจากองค์กรที่รักสิ่งแวดล้อมออกมาโดยยังไม่มีเอกสารอย่างเป็นทางการจากรัฐบาลอินโดนีเซียแต่อย่างใดแต่นักวิเคราะห์ประเมินกรณีเลวร้ายที่สุดหากแหล่งผลิตถูกระงับถาวรคาดจะกระทบคิดเป็นผลกระทบต่อ มูลค่าทางบัญชีประมาณ 1.75 บาทต่อหุ้นเท่านั้นเอง ทำให้ตอนท้ายตลาดกลับมาบวกได้
*AJD หลุดแคชฯ แล้วแต่ราคากลับร่วง สงสัยว่าบรรดาเสี่ยที่ซื้อไปก่อนหน้านี้ในราคาแถวๆ 1 บาทจะปล่อยของออกมาทำกำไร แต่วงการเชื่อว่าเฮียอมรไม่ปล่อยให้ต่ำไปมากเพราะถือว่าเป็นปีทองของบริษัท ที่กำไรเป็นกอบเป็นกำแต่ราคาหุ้นมาหยุดอยู่แถว 2 บาทกว่า ไม่ไปต่อก็คงต้องมาลุ้นกันว่าจะทำนิวไฮได้หรือไม่
*ACAPของสุกัญญาสุขเจริญไกรศรี ประธานเจ้าหน้าที่บริหาร บริษัท เอเชีย แคปปิตอล กรุ๊ปจำกัด วิ่งขึ้นอย่างต่อเนื่อง รายย่อยต่างสงสัยกันว่าเกิดอะไรขึ้นราคาใกล้จะไปแตะ 20 บาทแล้ว สงสัยจะอุบไต๋ไว้ก่อน แต่น่าสังเกตวานนี้ TLUXE ผู้ถือหุ้นใหญ่ราคาก็วิ่งกระฉูดเหมือนกันจากก่อนหน้านี้มีกระแสว่าจะขายหุ้น ACAP  ออกมา
*กลุ่มแบงก์อาการยังไม่ค่อยดีปีหน้ายังมีหนี้เสียปูดขึ้นอีก แม้ว่าจะปล่อยสินเชื่อชะลอลงก็ตาม  แต่นักวิเคราะห์มองว่าสินเชื่อเช่าซื้อน่าจะดี  KKP  TCAP และ TISCO  ไตรมาส 4 จะเป็นช่วงไฮซีซั่น  นอกจากนี้แล้วยังเป็นช่วงของการจับจ่ายซึ่งน่าจะทำให้สินเชื่อรายย่อยเติบโตตามไปด้วยแต่หุ้นแบงก์ใหญ่อย่างกสิกรไทยของเสี่ยปั้นก็ยังคงวนเวียนกับการแก้ปัญหาหนี้เสียที่เพิ่มไม่หยุดหย่อนคงเหลือแต่ไทยพาณิชย์ที่นับว่าเป็นหุ้นเด่น จากการปรับโครงสร้างบริษัทสหวิริยา (SSI)
*ประมูลรถเมล์ไฟฟ้า 200 คัน วงเงิน 2,268 ล้านบาท เข้าครม.วันนี้ทำเอาหุ้นบริษัท ช ทวี จำกัด (มหาชน) หรือ CHOของเสี่ยจิง สุรเดชทวีแสงสกุลไทยคึกคัก เนื่องจากคาดว่าจะเข้าร่วมประมูลด้วยหลังจากที่พลาดงานรถเมล์เอ็นจีวีไป แต่ผู้ชนะประมูลก็สะดุดขาตัวเองโดนกรมศุลกากรอายัดรถไว้ เนื่องจากแจ้งราคานำเข้าต่ำเกินไป และแจ้งสำแดงผิด
*ไพฑูรย์ กำชัย กรรมการบริหาร รองกรรมการผู้จัดการกำกับดูแลสายงานการเงิน บัญชี และทรัพยากรบุคคล บมจ.เด็มโก้ หรือ DEMCOมั่นใจว่าหลังซ่อมฐานกังหันห้วยบงแล้วเสร็จแล้วเด็มโก้จะกลับมาผงาดในตลาดหุ้นไทยอีกครั้งตั้งเป้าไตรมาสแรกปีหน้าก็จะเริ่มเดินสายโรดโชว์ต่างประเทศดึงความเชื่อมั่นกลับคืนมาโดยเร็วที่สุด
*ยอดเยี่ยมจริงๆ สำหรับ “ชาติชาย พยุหนาวีชัย ผู้อำนวยการธนาคารออมสิน คว้ารางวัล นักการเงินแห่งปี 2559 ของวารสารการเงินธนาคาร ซึ่งก็ถือว่าเป็นผู้บริหารธนาคารภาครัฐคนที่ 2 ต่อจากนายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร หรือ ธ.ก.ส.ที่ได้รับรางวัลดังกล่าว